钦定古今图书集成/明伦汇编/家范典/第003卷 > 顾炎武日知录 > 《家事》
## 钦定古今图书集成/明伦汇编/家范典/第003卷 > 顾炎武日知录 > 《家事》

孔子曰：“居家理，故治可移于官。”子木问范武子之德
于赵孟，对曰：“夫子之家事治言，于晋国无隐情，其祝
史陈信于鬼神无愧辞。”子木归以语王，王曰：“宜其光
辅五君，以为盟主也。夫以一人家事之理，而致晋国
之霸，士大夫之居家，岂细行乎？”

《史记》之载宣曲任氏曰：“富人争奢侈，而任氏折节为
俭，力田畜。田畜人争取钱贾，任氏独取贵善，富者数
世。然任公家约，非田畜所出弗衣食，公事不毕，则身
不得饮酒食肉。以此为闾里率，故富而主上重之。”《汉
书》载张安世曰：“安世尊为公侯，食邑万户。然身衣弋
绨，夫人自纺绩，家僮七百人，皆有手技作事，内治产”
业，累积纤微，是以能殖其货，富于大将军光。《后汉书》
载樊宏父重曰：“世善农稼，好货殖，性温厚，有法度。三
世共财，子孙朝夕礼敬，常若公家。其营理产业，物无
所弃，课役童隶，各得其宜，故能上下戮力，财利岁倍。
今之士大夫知此者鲜，故富贵不三四传而衰替也。”
两家奴争道，霍氏奴入御史府，欲“大夫门”，此霍氏
之所以亡也；“奴从宾客，浆酒藿肉”，此董贤之所以败
也。然则今日之官评，其先考之《僮约》乎？